
PROLOG

E6 i retning Gardermoen, lørdag formiddag,

14. november 2020

LANDSLAGSSJEFEN SER PÅ telefonen sin og tenker det verste.

Hvordan havnet han her?

Han sitter på første rad i bussen. Norge er stengt ned, men motorveien åpner seg opp foran ham. Endelig, hadde han tenkt. Endelig var de på vei.

Han hadde smilt da han hørte jubelen og applausen bakerst i bussen. Jammen kunne han trengt en opptur.

Egentlig skulle han jo ikke vært her i det hele tatt. Han bestemte seg for å bli pensjonist for fire år siden. Hvordan i alle dager skulle han overgå det han nettopp hadde fått til? Hadde han ikke akkurat satt det perfekte punktum?

Likevel lot han seg overbevise av nordmennene. Det virket tross alt som det perfekte utgangspunkt for en siste dans: En desperat nasjon etter snart to tiår utenfor det gode selskap, men med en gyllen generasjon i fremmarsj.

Han hadde jo ledet et land med mindre enn en tidel av Norges befolkning til den største scenen, der han hadde vært hjernen bak en triumf over den moderne fotballens oppfinnere.

Det var et mirakel som tatt ut av den villeste drøm. Å lykkes med Norge ville vært langt mindre spektakulært i forhold, og landslagssjefen var stadig mer overbevist om at de hadde vært på vei mot noe stort. Men de siste månedene hadde fortonet seg som et mareritt.

Først satte pandemien en stopper for alt. Istedenfor å lede laget i skjebnekamp om EM-plass foran et fullsatt Ullevaal Stadion i Oslo, satt han isolert i de svenske skoger, på familiens gamle gård i Ovansjö.

Om ikke annet fikk han god tid til å pønske ut en plan. Men da planen omsider kunne settes ut i livet, foran tomme tribuner og syv måneder senere enn planlagt, gikk laget på trynet. Planen fungerte ikke.

Så mistet han besinnelsen. Det skjedde nesten aldri, han var kjent for sitt sindige lynne. Da det først skjedde, ble det også lekket i avisen. For en storm det ble.

Han trodde han var over det verste da han kom tilbake til Oslo en måned senere. Alt håp var tross alt ikke ute.

Så begynte det virkelige kaoset. Veteranen som trodde han hadde sett alt, hadde aldri sett maken: Lekkasjen. Krisemøtene. Maktkampen. Stjernenes raseri. Legens løgn.

De ble til slutt enige om en plan.

«Ikke ta telefonen hvis det ringer», gjentok de.

Landslagssjefen ser på telefonen sin. Det er presidenten.


ONSDAG 
11. NOVEMBER 2020

EN BOMBE INGEN SKULLE 
SNAKKE OM

«HVORDAN VÅGER DU, som bommet på åpent mål mot Kypros for to år siden, å si noe?»

Ordene henger igjen som et ekko mellom veggene på det norske fotballandslagets spillerhotell på Storo i Oslo, der landslaget sitter samlet for å forberede seg til den kommende treningskampen mot Israel.

Det er gått en måned siden den eksplosive konflikten som ble lekket til pressen, brettet ut i VG og mottatt med sjokk og vantro blant befolkningen.

Norges svenske landslagssjef Lars Lagerbäck, kåret til Sveriges kjedeligste person av humorduoen «Fredrik & Filip» noen år tidligere, sprakk til slutt.

Spenningen bygget seg opp etter at Norge nok en gang mislyktes med å kvalifisere seg til et mesterskap. 1–2-tapet mot Serbia på et koronatomt Ullevaal Stadion den 8. oktober betød at EM-håpet brast, og at et tiende mesterskap på rad skulle spilles uten det norske landslaget.

Under et møte den påfølgende tirsdagen, fem dager etter fadesen, eksploderte det mellom Lagerbäck og stjernespissen Alexander Sørloth. Den trønderske angriperen, nylig kjøpt av tyske RB Leipzig for over 250 millioner kroner, kritiserte landslagsledelsen for den taktiske planen i det skjebnesvangre tapet. Det ble ikke tatt godt imot.

Etter en høylytt disputt foran hele den norske landslagstroppen og støtteapparatet fikk Lagerbäck nok. Det var da han refererte til Sørloths pinlige bom på åpent mål i en bortekamp mot Kypros to år tidligere.

Kommentaren fikk Sørloth til å reise seg i raseri. Han rettet pekefingeren mot treneren.

«Det der sier du ikke til meg», tordnet han. Konflikten eskalerte til han var på nippet til å bli sendt på dør.

«Ett ord til, så er det rett ut», truet Lagerbäcks assistent Per Joar «Perry» Hansen før kaptein Stefan Johansen grep inn og tok ordet foran hele laget. Han minnet om hvilket ansvar de hadde for ikke å la situasjonen spinne ut av kontroll. Flere av de drøyt 20 spillerne som var vitne til bråket, har senere beskrevet det som en av karrierens mest spesielle opplevelser. Opphetede ordvekslinger er vanlig i toppfotballen; dette var noe annet.

Nå har oktober blitt til november, og landslaget er samlet for første gang siden det smalt mellom kamphanene. Det er to dager siden Erling Braut Haaland, Martin Ødegaard og deres lagkamerater landet i Norge for å spille i nye, avgjørende landskamper. Sørloth er også på plass, selv om det lenge var usikkert om han ville innlemmes i Lagerbäcks tropp igjen.

Hele sjette etasje på Thon Hotel Storo er, som vanlig, holdt av til fotballandslaget. På veggen innerst i gangen henger en tidstabell med informasjon om når hver enkelt spiller skal inn til lege Ola Sand og teste seg for covid-19. Ingen kan møtes uten å holde avstand før de har testet negativt.

På en annen vegg henger et annet A4-ark, som også ble delt i spillernes WhatsApp-gruppesamtale før ankomst.

«#ISOLASJON», står det i stor skrift øverst på arket, understreket med rødt og svart tusj.


HVEM: Fra annet land

NÅR: Fra ankomst til første test er besvart NEGATIV

HVA: Ingen kontakt med andre personer!

HVORDAN: Følg regler! – Vær på rommet – Hold avstand!

HVORFOR: SIER seg SELV! Positiv test og smittespredning -> KRISE!



På grunn av en oppblomstring av covid-smitte i Europa generelt og Oslo spesielt siden sist landslagsstjernene vendte hjem, er ledelsen blitt merkbart strengere på å følge opp tiltakene internt i troppen. Da lagkameratene omsider kan møtes på rommene, er det likevel ikke de strenge pandemitiltakene som diskuteres. Samtalene kretser stort sett rundt ett tema: Hva i all verden skjedde på forrige samling? Hvordan kunne konflikten eskalere som den gjorde? Finnes det noen vei tilbake for Lars Lagerbäck? Hvem lekket alle detaljene til mediene? Og ikke minst: Hvorfor later landslagsledelsen som om ingenting har skjedd?

For mens praten går mellom spillerne i mindre grupper, nevnes ikke den betente konflikten med et eneste ord når Lagerbäck og Perry samler laget på det samme møterommet.

«Vi var fortsatt i sjokk. Det var en bombe. Men det var en bombe ingen skulle snakke om», skal en spiller senere forklare.

Selv om Lagerbäck fortsatt har flere trofaste tjenere i spillergruppen, opplever store deler av troppen at sjefens oppførsel under forrige samling – kombinert med tapet som knuste nok en EM-drøm – markerte punktet der det ikke var noen vei tilbake for svensken etter nesten fire år i sjefsstolen.

Mens de sitter der uten at elefanten i rommet nevnes, tenker en av spillerne at forholdet mellom spillergruppen og trenerteamet nå er ødelagt. Det har gått for langt og er umulig å rydde opp i, tenker han.

Men snart skal et drama av helt andre dimensjoner overskygge alt.


«SÅ ÅPENBART IDIOTISK»

MARTIN ØDEGAARD GAFLER i seg pasta. Tallerkenen er fylt til randen etter at han har forsynt seg av buffeten i landslagets mathall. Rundt ham sitter blant andre de nære kompisene Erling Braut Haaland og Sander Berge. Klokken har nettopp passert 12, og Norge skal spille mot Israel om seks timer. Lagrene i kroppen må fylles med karbohydrater, en oppgave Ødegaard tar på stort alvor.

Noen av lagkameratene ler av ham. Er det så viktig, liksom? En privatlandskamp mot Israel? Det venter tross alt viktigere oppgaver. På søndag skal Norge spille borte mot Romania i Nations League. Påfølgende onsdag venter Østerrike i Wien i samme turnering. Går resultatene Norges vei så de vinner gruppen, ligger mye til rette for en fremtidig plass i et mesterskap.

En gruppeseier betyr at de får en ekstra mulighet til å nå VM i 2022 dersom de ikke klarer det gjennom den vanlige kvalifiseringen. Dessuten vil de de rangeres høyere når gruppene til EM-kvalifiseringen skal trekkes, og dermed få en enklere vei til 2024-EM i Tyskland.

Kort oppsummert: Vinner Norge én av kampene og unngår tap i den andre, vinner de gruppen, og da skal det et spektakulært mageplask til for at de ikke skal kvalifisere seg til enten 2022-VM eller 2024-EM – eller begge deler. På grunn av det innviklede systemet som avgjør ulike rangeringer, trekninger og ekstra muligheter, kan de to oppgjørene ha konsekvenser som påvirker Norge kraftig i nesten et tiår.

For noen av spillerne i troppen er treningskampen mot Israel derfor først og fremst en litt plagsom affære. De kommer fra et kampprogram i klubblagene som er tettere enn vanlig på grunn av pandemien, så belastningen er stor fra før. Det beste hadde egentlig vært å lade batteriene til de to kampene som faktisk teller.

Derfor er det mer snakk enn vanlig om hvem som skal – og ikke skal – spille kampen. Lagerbäck har tatt ut et lag uten flere av de mest etablerte spillerne. Men Martin Ødegaard skal spille fra start. Vidunderbarnet fra Drammen ble i sommer hentet tilbake til Real Madrid fra utlånet i Real Sociedad – mot sin vilje og ett år før planen. Det har gått som han fryktet; på klubblaget får han spille mindre og mindre. Dermed sitrer han etter å spille, treningskamp eller ei, og særlig for et norsk landslag som betyr mer enn noe annet for ham. Selv om han bare er 22 år, er det seks år siden Ødegaard debuterte på landslaget, og det nylige nederlaget mot Serbia var den tredje gangen han har måttet svelge skuffelsen over ikke å kvalifisere seg til et mesterskap. Nok er nok.

For andre spillere igjen betyr privatlandskampen mot Israel enda mer.

Midtstopperen Leo Skiri Østigård er med i landslagstroppen for andre gang. 20-åringen tilbringer klart mest tid sammen med sin gode venn Erling Braut Haaland, som han har spilt en lang rekke aldersbestemte landskamper med. I oktober ble han sittende på benken gjennom hele samlingen, men etter gode prestasjoner på utlån fra Brighton til Coventry på engelsk andre nivå, øyner han en mulighet. Dagen før fikk Østigård beskjeden han har ventet på hele livet. Han skal spille fra start for det norske A-landslaget.

Duoen Marius Lode (27) og Patrick Berg (22) kan også få sin debut. De har vært bærebjelker på et Bodø/Glimt-lag som stormer mot seriegull i Eliteserien og nærmer seg en belønning i form av flagget på brystet.

Særlig spent virker venstrebacken Simen Juklerød (26). Han er i troppen for første gang etter at han for fire dager siden ble oppringt av ledelsen og kalt inn på kort varsel for å erstatte skadde Birger Meling. Han har også fått beskjed om at det vil bli spilletid mot Israel. Etter en utypisk vei frem, uten aldersbestemte landskamper, men etter gode prestasjoner i Vålerenga og deretter belgiske Royal Antwerp, står han på dørterskelen til karrierens klimaks.

Han skal snart få en knusende beskjed.

FORMIDDAGEN FORLØP NORMALT: Etter frokost reiste laget til en fotballbane på Grefsen for de vanlige gruppelekene som alltid før en kamp. Denne gangen bestod det av triksekonkurranser, driblestafetter og fotballtennis. Nå var de forholdsvis bekymringsfritt samlet i matsalen for lunsj.

Dagen før hadde det blitt kjent at Israel-spiller Mu’nas Dabbur hadde fått påvist koronasmitte etter at han kom til Norge.

Norges landslagskaptein Stefan Johansen hadde sin egen direktelinje inn i den israelske troppen. Han var blitt god venn med midtstopperkjempen Nir Bitton da de spilte sammen i skotske Celtic. Der utgjorde de et trekløver utenfor banen sammen med den vordende nederlandske superstjernen Virgil van Dijk. Både Bitton og van Dijk var gjester da Johansen giftet seg med barndomskjæresten Pernille i Bodø i juni 2017.

Da smitten ble kjent i mediene, sendte Johansen en melding til sin venn og spurte hva som skjedde.

Svaret beroliget ham. Det var bare Dabbur som hadde testet positivt. Han var satt i isolasjon, og én annen spiller var satt i karantene fordi han hadde vært i nærkontakt med ham.

Norges landslagslege Asle Kjellsen tekstet også med Dabbur.

«Isolerte du deg fra resten av laget til testresultatet var klart?», spurte Kjellsen.

«Jeg isolerte meg fra resten av laget, ja, for jeg hadde litt hodepine fra før», svarte Dabbur.

Kjellsen: «Puh!»

«Vi hørte også at tre andre Israel-spillere var tatt ut av troppen. Betyr det at de også er positive, eller er dere bare føre var?»

Dabbur: «De skadet seg i forrige kamp (med klubblaget), så det er derfor. Ikke på grunn av korona.»

Kjellsen: «Ok. Så mange her som er bekymret for at andre spillere også kan være smittet. Hvis sjansen er veldig lav, er en kamp forhåpentligvis trygt. Det viktigste er at du blir frisk!»

Dabbur: «Det kan jeg se for meg! Det som er bra, er at de 2–3 spillerne som satt ved siden av meg på middag i går, har hatt korona allerede, så de trenger ikke bekymre seg for å bli smittet igjen.»

Kjellsen: «Det er bra! Alt det beste til deg nå! Hvis du blir værende i Norge en stund, er det bare å si ifra om jeg kan hjelpe deg med noe.»

Dabbur: «Tusen takk, Doc! Jeg setter virkelig pris på det. Alt det beste.»

Allerede før smitten ble kjent, var privatlandskampen på Ullevaal kontroversiell. Oslos byrådsleder Raymond Johansen hadde uttalt at det var «uforståelig» at kampen skulle spilles.

«Det er rovdrift på spillerne, smittevernfaglig uforsvarlig og utsetter folk for unødvendig fare ved å spille mer eller mindre viktige landskamper. Det virker pussig at spillere sendes kloden rundt, og her i byen er vi midt i en sosial nedstenging», sa Johansen til VG.

Kommentator Leif Welhaven i samme avis stemplet kampen som «så åpenbart idiotisk».

Likevel endret lite seg etter det israelske smitteutbruddet. Norges Fotballforbund sa de hadde fått lov av smittevernoverlegen i Oslo kommune til å gjennomføre kampen som planlagt så lenge de fulgte protokollen til Det europeiske fotballforbundet (UEFA).

Derfor er det mange i matsalen som hever et øyebryn idet landslagets mediesjef Svein Graff kommer halsende inn og drar med seg den administrative koordinatoren Are Hokstad og trenerduoen Lagerbäck og Perry for en prat på utsiden.

Da Hokstad kommer tilbake i matsalen, spør spillerne ham hva som skjer.

«Vi tar det felles på møterommet klokken halv ett», svarer han før han varsler troppen som helhet på WhatsApp:

«Samling i møterommet kl. 1230».

